יענקל'ה פילצר

**יענקל'ה (יעקב) פילצר** (נולד ב-2 באוגוסט 1993, ט"ו באב ה'תשנ"ג), הוא כוריאוגרף, רקדן, במאי תנועה, שחקן, דוגמן ומנהל אמנותי ישראלי. פילצר פיתח את שיטת הכוריאוגרפיה "כוריאוגרפיה בקוד פתוח".

## ביוגרפיה
פילצר נולד בירושלים למשפחה דתית, שם נחשף לסגנון הריקוד החסידי בבית הכנסת ובאירועים חרדיים. הוא חונך בבית הספר לבנים ״מקור חיים״ שבירושלים ובמקביל למד בחוג למחול. המפגש בין העולם הדתי לעולם המחול בילדותו יצר מתח שמקבל ביטוי ביצירתו. בכתבות שיתף כי מתח זה הביא אותו להחביא הכיפה בחוג הריקוד ולצעוד ברגל שעות להופעות שהתקיימו בימי שבת. בשנת 2000 התחיל ללמוד ולרקוד בלהקת מחולה ירושלים. בשנים 2006–2010 שימש כרקדן הבית ב"קפה תו" בפסטיבל חוצות היוצר ובפסטיבל ישראל בירושלים.

בשנת 2007 עזב את הדת והתמסר ללימודי המחול. בשנת 2011 סיים בהצטיינות את לימודיו בתיכון האקדמיה למוסיקה ולמחול בירושלים. כבן למשפחת מהגרים דתית ומרובת ילדים, נעזר במלגות כדי לאפשר את לימודיו. עם סיום לימודי התיכון מימן את המשך הכשרתו המקצועית בעבודה כרקדן רחוב.

במקביל ללימודיו בתיכון, יצר פילצר את מיזם ״אמנות ברחוב״, שכלל אירועי אמנות ספונטנית ברחבי הארץ והשתתפו בו כאלף איש ואישה. בשנת 2012, כחלק מהמיזם, צולם ללא ידיעתו על ידי צלם העיתונות איליאן מרשק בסרטון שהוצג בעשרות אתרים ברחבי הרשת וכן בתערוכה ״עדות מקומית״ במוזיאון ארץ ישראל שבתל אביב. הסרטון צולם כשפילצר רקד תחת זרם מים שנוצר בעקבות רכב שפוצץ צינור כיבוי אש ברחוב.

## קריירה אמנותית
בשנת 2011 התחיל ללמוד במסלול להכשרת רקדנים בתל אביב, בניהולם האמנותי של נעמי פרלוב ואופיר דגן. לקראת סיום לימודיו החל לעבוד כרקדן עצמאי. במהלך הקריירה שלו עבד עם יוצרים שונים כמו אוהד נהרין, דפי אלטבב, ורוני חדש, וכן השתתף בעבודות וידאו וטלוויזיה עם עידן שרעבי, נדב צלנר, אביחי חכם ועוד. במהלך השנים, שיתף פעולה כרקדן וככוריאוגרף עם מוזיקאים שונים כמו אחינועם ניני, יהונתן מרגי, נגה ארז, נטע ברזילי ואחרים. במקביל ליצירתו הבימתית, עבד גם כבמאי תנועה.

בשנת 2014 הצטרף כמתלמד לאנסמבל בת שבע בניהולו האומנותי של אוהד נהרין. לצד יצירות אחרות מרפרטואר הלהקה, השתתף בקאסט המקורי של היצירה "Project Secus" מאת נהרין ובווידאו ״אחד מי יודע״ שהוצג במוזיאון ישראל.

באותה תקופה יצר פילצר את עבודת המחול הראשונה שלו, ״אוטוסאן״, בהשתתפות עשרה מרקדני אנסמבל בת שבע. פילצר שאב השראה לעבודה מהתרבות החסידית ומאירועים משמעותיים בחייו האישיים. היצירה זכתה להצלחה. מבקרת המחול רות אשל כינתה אותה: "רעננה ומטורפת במובן הטוב ביותר של המילה״, ונהרין כתב כי ״יענקל’ה מצליח ביצירתו לזקק רגש לרגעים מחוליים מרהיבים. הוא עושה זאת בהומור, תבונה וחוש מפותח לקומפוזיציה״.

בשנת 2015 הצטרף ללהקת המחול ענבל בניהולו האמנותי של ברק מרשל. שם הוא עבד גם עם היוצרים נועה צוק וסהר עזימי. בשנת 2016 השתתף בתוכנית המלגות Danceweb מבית פסטיבל המחול Impulstanz בווינה, שבאוסטריה, בליווי המנטור טינו סגל.באותה השנה גם הוכשר כמטפל בשיטת אילן לב. בשנת 2017 הוסמך כמורה גאגא, שפת התנועה שפיתח נהרין, והחל ללמד את השיטה בארץ ובעולם. בין השנים 2018–2019 רקד כסולן בפרויקט של להקת המחול הקיבוצית.

בשנת 2018 השתתף בתוכנית הריאליטי ״רק רוצים לרקוד״ מבית קשת הפקות. במסגרת התוכנית, על אף היותו רקדן של סגנון המחול העכשווי, הצטרף לנבחרת ההיפ הופ של הכוריאוגרפית עדן שבתאי. פילצר היה בין המתמודדים הבולטים בתוכנית, הגיע לגמר וזכה לשבחים מהשופטים.

לאחר השתתפותו בתוכנית יצר מספר עבודות מחול שעסקו בביקורת על תרבות הצריכה. יצירתו "Heaven on Earth", שנוצרה בתקופה זו זכתה לשבחים בעיתונות הצרפתית. בעיתון ״La Provence״ נכתב כי השפה התנועתית של העבודה ״מבטאת עולם פנימי שלם״ וכי יחד עם ״המיקס הגאוני של הפסקול, נוצר מופע מלא נעורים ורגש״. עבודה נוספת שלו, "זירו", שנוצרה באותה עת, שילבה קטעי תנועה שיצרה הכוריאוגרפית עדן שבתאי. מאז, ממשיכה יצירתו להתאפיין בשילוב קטעי תנועה קיימים של כוריאוגרפים שונים (רדי מייד). פרקטיקה זו שואבת השראה מגישת ״הקוד הפתוח״ השייכת לתחום הטכנולוגיה, שבהשראתה פיתח פילצר שיטת יצירה המכונה ״כוריאוגרפיה בקוד פתוח״. שיטה זו הפכה למרכזית בכוריאוגרפיה שלו.

משנת 2019 החל לשמש כמנהל האמנותי של פסטיבל ״As Is״ של מרכז סדנאות הבמה והמחול, תוך שיתוף הקהל בתהליכי היצירה בשיטת ״כוריאוגרפיה בקוד פתוח״.

בשנת 2020 הצטרף לעמותת הכוריאוגרפים בישראל.

בשנת 2021 שיתף פעולה ככוריאוגרף וכרקדן עם המוזיקאי אביתר בנאי, בקליפ שהקביל בין יחסיו של בנאי עם בנו ליחסיו של פילצר עם אביו. באותה השנה, הציג גם מופע משותף עם ההרכב ״שוטנז״ מבית בלקן ביט בוקס, תמיר מוסקט ואורי קפלן בפסטיבל הג'אז במוזיאון ישראל.

בשנת 2022 הצטרף לסצנת הנשפים המתפתחת בישראל וזכה ב-Grand Prix בהזדמנויות שונות. סצנת הנשפים וריקוד הווג מהווים השראה ליצירתו מאז.

בעקבות התקפות הטרור שאירעו ב-7 באוקטובר 2023, שהשפיעו על משפחתו הקרובה של פילצר, יצר את פרויקט המחול ההתנדבותי ״פתקים של אהבה״. הפרויקט כלל הופעות ברחבי הארץ עבור ניצולי ומפוני מלחמת חרבות ברזל. במקביל, יצר בשנת 2024 את עבודת המחול ״Knot War״, שבה שיתף בסיפור המלחמה ברחבי העולם. היצירה כללה אמנות קשירה יפנית (״שיבארי״), והיא הוצגה בלוס אנג'לס, גואטמלה וישראל בחללי מופע לא שגרתיים ובבתים פרטיים. ההופעות בעולם שימשו לגיוס תמיכה בפרויקט ההתנדבותי בארץ.

בשנת 2025 זכה בפרס לשימור ולטיפוח תרבויות ישראל על שם יצחק נבון, על כך שהוא ״מביא לעולם המחול קול אישי, המחבר בין סיפור חיים שורשי לבין חיפוש אמנותי פתוח, ועוסק בזהות, שייכות והגדרה מחדש״.

בשנת 2025 הציג את יצירתו Playing with Fire בה השתתפו עשרות אמנים. היצירה היא הבולטת ביותר שיצר עד לשלב זה והיא מהווה את הבסיס לשפת התנועה של פילצר, הכוללת עבודת חבל. היצירה הוצגה בחלל תלוי מקום בתל אביב, לצד הופעות ביריד האמנות צבע טרי באוצרות דנה חרס ובתערוכה Work off Art באוצרות יערה זקס.

לפי מגזין פורטפוליו, היצירה עוסקת במלחמה וכאב: ״יצירה מקורית ואימרסיבית, החורגת מתחום המחול, יוצאת אל המרחב ומתכתבת באופן עוצמתי עם החיים האמיתיים. חוויה אמנותית במעורבות גבוהה, בעלת עומק אינטלקטואלי וחיבור רגשי חזק… הרקדניות יוצרות רגעים של יופי עוצר נשימה - בחלקם תקשורת אנושית, תחושת יחד ומגע מרגש, ובאחרים בדידות, מאבק, נפילה, עייפות וכאב. ברור שזה כואב, ובמקביל כל כך יפה״.

**הוראת מחול**

פילצר הוזמן ליצור כוריאוגרפיה עבור מסלולי הכשרת רקדנים בישראל ובעולם כמו סטודיו XL ברג'יו אמיליה, איטליה, המסלול להכשרת רקדנים בתל אביב, והסדנה להכשרת רקדנים של ורטיגו בירושלים.

משנת 2016 הוא עבד כמורה למחול במוסדות ומרכזים ברחבי העולם, בהם אוניברסיטת USC שבלוס אנג'לס, אוניברסיטת Chapman שבאורנג', בית המחול Les Hivernales CDCN באביניון, להקת ענבל פינטו ואבשלום פולק. כמו כן, הוא שימש גם כמורה לגאגא ברחבי הארץ והעולם וכשופט בתחרויות מחול שונות.

בשנת 2025 שימש כאמן אורח מטעם ארגון BAMAH בוניברסיטת KSU בארה״ב, שם יצר את עבודתו knot love והוגדר כ"אחד הקולות הישראליים החדשניים והבולטים בעולם בתחום המחול״.

**משחק**

בשנת 2013 שיחק בתפקיד הראשי בסרט "המארג" מאת רון גרבר ואלון ברזילי. באותה שנה, למד משחק בשיטת צ'בק עם שחר רוזן. בשנת 2021 שיחק בתפקיד ראשי בסרט "טיול לילי" מאת אורי בירגר שזכה בפרסים. בשנת 2026 זכה בפרס השחקן בפסטיבל ClujShorts על תפקידו הראשי בסרט ״שמואל על החולות״ של מחמוד אבו ר׳נאם. מנימוקי השופטים, פילצר הצליח ״לבנות קשר אנושי שחוצה אמונות ומילים, ונוגע במחוות הפשוטות וברגשות היומיומיים ביותר״. בנוסף, הוא השתתף בתפקידי אורח בסרט זוכה הפרסים ״איש הולך ברחוב״ מאת יובל הדדי ובסדרות "שלטון הצללים" (הוט) ו"דאנס סטורי" (דיסני).

**אופנה ודוגמנות**

פילצר עבד כדוגמן של חברות שונות בארץ ובעולם כמו H&M, אמריקן איגל, אופטיקנה, ושבוע האופנה בתל אביב. כמו כן, הוא עבד כשגריר של המותג האיטלקי Ellesse בישראל וכפרזנטור של המותג Homecore Paris. פילצר אף הופיע כדוגמן במגזינים כדוגמת ווג האיטלקי. בין השנים 2015–2018 יוצג פילצר על ידי סוכנות הדוגמנות יולי, ובשנת 2016 הוא הוגדר כחלק מ"הפנים הבאות בדוגמנות בישראל" במגזין את.

## רשימת יצירות

## מענקים ומלגות
* 2002-2008, 2014-2014, 2020: קרן אמריקה ישראל ע"ש שרת.
* 2010-2011: מלגה מלאה עבור פרויקט המצוינות של להקת בת שבע.
* 2007-2011: קרן קלור לישראל והאקדמיה למוזיקה ולמחול.
* 2011-2013: מוסדות חינוך, עבור לימודים במסלול להכשרת רקדנים בתל אביב.
* 2016: תמיכת משרד התרבות והספורט עבור תוכנית המלגות Danceweb בווינה.
* 2019: הקרן ליוצרים עצמאיים מבית משרד התרבות והספורט.
* 2021: ״בא בזמן״ מאת קרן רבינוביץ' ועיריית תל אביב.
* 2020,2022: מועצת הפיס לתרבות ולאמנות.
* 2023: מלגה מלאה להשתתפות בפסטיבל הסתיו B12 ב-Dock11, ברלין.
* 2021-כיום: משרד התרבות והספורט.

**תוכניות שהות אמן (רזידנסי):**
* 2018: מרכז סדנאות הבמה והמחול, תל אביב.
* 2019: סטודיו MiMoDa, לוס אנג'לס, קליפורניה.
* 2019-2021: יפו קריאייטיב.
* 2021: Ranchom, לוס אנג'לס, קליפורניה.
* 2023: תוכנית שנייה ב-Ranchom, לוס אנג'לס, קליפורניה.
* 2023: Hôtel De Ville, Beaumes-De-Venise, צרפת.
* 2023-2024: תוכנית שלישית ב-Ranchom, לוס אנג'לס, קליפורניה.

## קישורים חיצוניים

*אתר האינטרנט הרשמי של פילצר
*
*
*חשבון הטמבלר של פילצר
* עמוד היוצר של פילצר באתר עמותת הכוריאוגרפים
* מידע על פילצר באתר קרן אמריקה ישראל לתרבות
* מידע על פילצר באתר גאגא
* תגיות: יענקל'ה פילצר, באתר מאקו
* פודקאסט יושבים עם רקדנים: פרק 1: יענקל'ה פילצר, בהנחיית טליה ברישניקוב
* 
* הפקת אופנה בהשתתפותו במגזין CLIENT, ספטמבר 2018
* קורות חייו באתר מועדון קהילת המחול
* 
* מחשבות על Playing with Fire, באתר מחשבות מחול, 4 ביוני 2025

## הערות שוליים

קטגוריה:דוגמנים ישראלים
קטגוריה:כוריאוגרפים ישראלים
קטגוריה:רקדנים ישראלים
קטגוריה:שחקנים ישראלים
קטגוריה:בוגרי התיכון שליד האקדמיה למוסיקה ולמחול בירושלים
קטגוריה:משתתפים בתוכניות מציאות ישראליות
קטגוריה:ישראלים שנולדו ב-1993